
REFERAT

Propunere de aprobare a acordării post – mortem a titlului de Cetăţean de Onoare 
al Municipiului Timişoara  lui OSCAR SZUHANEK
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Oscar Szuhanek a copilărit în Timişoara unde şi-a făcut de altfel şi studiile elementare şi gimnaziale, după care s-a înscris la Academia de Arte Frumoase din Budapesta.
A debutat ca artist şi expozant exact cu 100 de ani în urmă, participând cu o lucrare în Salonul Naţional organizat şi deschis în capitala Ungariei.

În 1908 a plecat la Paris unde a frecventat cursurile Academiei Julien şi unde a avut prilejul să lege relaţii de prietenie cu Modigliani şi să facă cunoştinţă cu Picasso, Leger, Mestrovici, Arhipenko şi Rodin. În 1912 s-a stabilit la Roma unde a frecventat cursurile serale ale Academiei Medici. A fost silit să se întoarcă la Timişoara în anul 1914, odată cu izbucnirea primului război mondial. Revenirea la Timişoara a generat o perioada prodigioasă de creaţie. În 1922 a organizat şi a deschis la Timişoara prima sa expoziţie personală, care s-a bucurat de un veritabil succes.
În perioada interbelică a organizat mai multe expoziţii personale la Timişoara şi Arad şi a participat cu regularitate la expoziţiile de grup şi colective, la saloanele oficiale deschise la Timişoara, Bucureşti şi Cluj.

Începând din 1951, Oscar Szuhanek s-a numărat printre fondatorii Filialei din Timişoara a Uniunii Artiştilor Plastici din România, desfăşurând o activitate intensă în cadrul breslei creatorilor de frumos din sud-vestul României până la stingerea din viaţă, în 5 mai 1972.

Artistul plastic Oscar Szuhanek s-a dovedit a fi un împătimit şi veritabil pictor al Timişoarei. A realizat nenumărate peisaje urbane, tablouri inspirate de străzile, pieţele, parcurile, clădirile emblematice ale oraşului de pe Bega. O serie de portrete finalizate de cunoscutul şi apreciatul pictor au imortalizat trăsăturile unor personalităţi ilustre ale urbei: Constantin Lahovary, poetul Endre Karoly, avocatul şi politicianul Kaspar Muth, anticarul Eugen Keppich. În multe colecţii publice şi particulare din Timişoara se regăsesc tablouri semnate Oscar Szuhanek.
Propunem să se acorde post – mortem lui Oscar Szuhanek titlul de Cetăţean de Onoare al Municipiului Timişoara. Menţionăm că această propunere de a i se acorda titlul de Cetăţean de Onoare al Municipiului Timişoara domnului Oscar Szuhanek a fost făcută de domnul primar Gheorghe Ciuhandu, la iniţiativa domnului Ioan Szekernyes, din partea Filialei Timişoara a Uniunii Artiştilor Plastici, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

